KIRJALLINEN KYSYMYS E-0625/00

esittäjä(t): Alejandro Cercas (PSE) komissiolle

(3. maaliskuuta 2000)

Aihe: Espanjan työtapaturmatilanne

Voiko komissio toimittaa sen hallussa olevat tiedot Espanjan työtapaturmatilanteesta, tilanteen kehityksestä viime vuosina ja aloitteista, joihin se aikoo ryhtyä tämän miljoonia työntekijöitä koskevan tilanteen saamiseksi siedettävämmälle tasolle?

Anna Diamantopouloun komission puolesta antama vastaus

(17. huhtikuuta 2000)

Komissiolla on käytössään Espanjan työtapaturmien määrää koskevia tietoja, joita Espanjan tilastoviranomaiset ovat toimittaneet sille vapaaehtoisten sopimusten pohjalta vuodesta 1992 alkaen osana tilastojen yhdenmukaistamista koskevaa SEAT-hanketta (Euroopan työtapaturmatilastot). Tietoja saadaan työtapaturmista, joihin on liittynyt yli kolmen päivän sairasloma, sekä kuolemaan johtaneista tapaturmista. Tämän hankkeen avulla voidaan seurata työtapaturmien määrän kehitystä Euroopassa vuodesta 1994 lähtien (kun vuonna 1993 oli ensin hankittu kokeiluluonteiset tiedot).

Kun otetaan huomioon yhdenmukaistettujen tietojen laatimiseen väistämättä liittyvät viivästykset, tuoreimmat komission käytettävissä olevat tiedot ovat vuodelta 1996. Tiedot esitetään vastikään avatussa työterveyttä ja työturvallisuutta käsittelevässä osiossa, joka sijaitsee Eurostatin sivuston web-sivulla New Cronos, sekä lähiviikkoina ilmestyvässä Eurostatin julkaisussa, joka käsittelee työtapaturmia Euroopassa vuonna 1996. Julkaisusta lähetetään kopio suoraan arvoisalle parlamentin jäsenelle ja parlamentin pääsihteeristöön.

Työtapaturmien määrässä (työtapaturmien määrä 100 000 työssäkäyvää kohti) on vuodesta 1994 vuoteen 1996 tapahtunut seuraavanlaista kehitystä(1).

Työtapaturmat, joihin on liittynyt yli kolmen päivän sairasloma:

- koko yhteisö: vähentynyt 4 539:stä (100 000 kohti) 4 229:ään eli 6,8 %

- Espanja: noussut 6 166:sta 6 736:een eli + 9,2 %

Kuolemaan johtaneet tapaturmat:

- koko yhteisö: vähentynyt 6,1:stä (100 000 kohti) 5,3:een eli 13,1 %

- Espanja: vähentynyt 7,0:sta 5,9:ään eli 15,7 %.

Espanjan työtapaturmia vuoden 1996 jälkeen koskevia tietoja saa Espanjan viranomaisilta, mutta nämä tiedot on hankittu jäsenvaltion omalla menetelmällä eikä tietoja ole yhdenmukaistettu.

Komissio on alusta alkaen tehnyt aloitteita työntekijöiden terveyden ja turvallisuuden suojelun edistämiseksi, ja neuvosto on komission ehdotusten perusteella antanut työterveyden ja työturvallisuuden alalla yli kaksikymmentä direktiiviä. Jäsenvaltioiden on saatettava nämä direktiivit osaksi kansallista lainsäädäntöään, ja niiden tehtävänä on varmistaa, että kyseisiä jäsenvaltion säädöksiä valvotaan ja seurataan asianmukaisesti.

Lisäksi komissio kehittää muita kuin lainsäädäntötoimia pyrkimyksenään parantaa työntekijöiden terveyttä ja turvallisuutta ja vähentää työtapaturmia ja ammattitauteja. Tämä tapahtuu kiinnittämällä erityistä huomiota pieniin ja keskisuuriin yrityksiin. Esimerkkinä voidaan mainita, että komissio kehittää toimia, joilla pyritään lisäämään alalla toimivien eri tahojen tietoisuutta ja luomaan ennaltaehkäisyyn perustuva työskentelykulttuuri tehokkaimpana keinona vastata nykypäivän työelämän muutoksiin ja kehitysnäkymiin. Lisäksi joillakin näillä lainsäädäntötyön piiriin kuulumattomilla toimilla pyritään kehittämään käytännön oppaita (jotka eivät ole luonteeltaan sitovia), jotta EU:n uuden lainsäädännön tuomat velvoitteet olisi helpompi ymmärtää.

(1) SEAT-tilastoissa työtapaturmat jakaantuvat seuraaville yhdeksälle pääasialliselle toimialalle: maa-, riista- ja metsätalous (teollisuus (sähkö-, kaasu- ja vesihuolto (rakentaminen (tukku- ja vähittäiskauppa; moottoriajoneuvojen sekä henkilökohtaisten esineiden ja kotitalousesineiden korjaus (majoitus- ja ravitsemistoiminta (kuljetus, varastointi ja tietoliikenne (rahoitustoiminta (kiinteistö-, vuokraus- ja tutkimuspalvelut; liike-elämän palvelut (yhteisön tilastollisen toimialaluokituksen (NACE) pääluokat A ja D(K).